Μάριος Καπότσης

Ο **Μάριος Καπότσης** (Αθήνα, 13 Σεπτεμβρίου 1991) είναι Έλληνας επαγγελματίας διεθνής υδατοσφαιριστής, αργυρός ολυμπιονίκης και πρόεδρος του Συνδέσμου Ελλήνων Αθλητών Υδατοσφαίρισης (ΣΕΑΥ). Αγωνίζεται για τον Απόλλων Σμύρνης.

## Καριέρα
Έκανε τα πρώτα του βήματα στο χώρο της υδατοσφαίρισης στις ακαδημίες του Παλαιού Φαλήρου. Στη συνέχεια πήγε στον Πανιώνιο, με τον οποίο υπέγραψε και το πρώτο του επαγγελματικό συμβόλαιο. Στην ομάδα της Νέας Σμύρνης παρέμεινε μέχρι το 2012 χωρίς να έχει καταφέρει να κατακτήσει προηγουμένως κάποιο εγχώριο τίτλο. Αν και κατάφερε να φτάσει με την ομάδα δύο φορές μέχρι τον τελικό του LEN Trophy (2009 και 2011), δεν μπόρεσε να κατακτήσει το τρόπαιο καθώς τη πρώτη φορά ο Πανιώνιος ηττήθηκε από την ουγγρική Σέγκεντι και τη δεύτερη φορά από την ιταλική Σαβόνα.

Το καλοκαίρι του 2012, υπέγραψε συμβόλαιο με τον Ολυμπιακό Πειραιώς, με τον οποίο κατέκτησε δύο πρωταθλήματα και δύο κύπελλα Ελλάδος (2013, 2014). 

Την επόμενη τετραετία αγωνίστηκε στη Βουλιαγμένη, με την οποία κατέκτησε το Κύπελλο Ελλάδος του 2017. 

Την διετία 2018–2020 αγωνίστηκε στη ρουμανική Στεάουα Βουκουρεστίου, με την οποία κατέκτησε δύο πρωταθλήματα Ρουμανίας και ένα Κύπελλο. 

Το καλοκαίρι του 2020, επέστρεψε στον Ολυμπιακό, μετά από έξι χρόνια, όπου και κατέκτησε το Πρωτάθλημα και το Κύπελλο Ελλάδος αλλά και το Supercup. 

Από την περίοδο 2021–22 αγωνίζεται και πάλι στη Βουλιαγμένη.

## Διεθνείς συμμετοχές
Ως διεθνής υδατοσφαιριστής έχει εκπροσωπήσει την Ελλάδα με αρκετές συμμετοχές. Έχει συμμετάσχει στο Παγκόσμιο Πρωτάθλημα υδατοσφαίρισης εφήβων που διεξήχθη το 2009 καθώς επίσης και στο Παγκόσμιο πρωτάθλημα υδατοσφαίρισης νέων ανδρών που διεξήχθη το 2011.Έχει συμμετάσχει με την εθνική ομάδα των αντρών στο παγκόσμιο πρωτάθλημα στην Ουγγαρία το 2017 κατακτώντας την τέταρτη θέση. Έχει συμμετάσχει με την Εθνική Ελλάδος στο Ευρωπαϊκό Πρωτάθλημα του 2018 στην Ισπανία, κατακτώντας την έκτη θέση και στους Μεσογειακούς Αγώνες 2018, κατακτώντας τη δεύτερη θέση. Έχει συμμετάσχει επίσης με την εθνική ομάδα στο Παγκόσμιο Πρωτάθλημα στην Γκουαντζού (Κορέα) το 2019 κατακτώντας την έβδομη θέση αλλά και στο Ευρωπαϊκό Πρωτάθλημα στην Ουγγαρία το 2019 κατακτώντας την έβδομη θέση. Έχει συμμετάσχει στους Ολυμπιακούς Αγώνες 2020 στο Τόκιο, όπου κατέκτησε την δεύτερη θέση. Ακόμη έχει κατακτήσει την τρίτη θέση στο World League 2021 στην Τιφλίδα.

## Προσωπική ζωή
Από το 2014 μέχρι το 2015 ήταν σε σχέση με την επιχειρηματία Εριέττα Κούρκουλου-Λάτση, κόρη του ηθοποιού Νίκου Κούρκουλου και της επιχειρηματία-κοσμικού Μαριάννας Λάτση.

Το 2019 ξεκίνησε τη σχέση του με την ηθοποιό-τραγουδίστρια Κόνι Μεταξά, κόρη του τραγουδιστή Λευτέρη Πανταζή και της ηθοποιού Ζώζας Μεταξά. Στις 9 Ιουλίου 2022 παντρεύτηκαν στη Κρήτη. Τον Φεβρουάριο του 2025 ανακοινώθηκε το διαζύγιο τους.

## Τίτλοι
Με τον Ολυμπιακό
* 3 Πρωταθλήματα Ελλάδος: 2013, 2014, 2021
* 3 Κύπελλα Ελλάδος: 2013, 2014, 2021
* 1 Super Cup: 2020
Με τη Στεάουα Βουκουρεστίου
*2 Πρωταθλήματα Ρουμανίας: 2019, 2020
*1 Κύπελλο Ρουμανίας: 2019
Με τη Βουλιαγμένη
*1 Κύπελλο Ελλάδος: 2017

## Παραπομπές


## Πηγές
* Έναρξη συνεργασίας με τον Μάριο Καπότση 

Κατηγορία:Έλληνες υδατοσφαιριστές
Κατηγορία:Υδατοσφαιριστές Πανιωνίου
Κατηγορία:Υδατοσφαιριστές ΟΣΦΠ
Κατηγορία:Υδατοσφαιριστές Βουλιαγμένης
Κατηγορία:Μεταλλιοφόροι στην υδατοσφαίριση σε Παγκόσμια Λίγκα
Κατηγορία:Μεταλλιοφόροι στην υδατοσφαίριση σε Μεσογειακούς Αγώνες
Κατηγορία:Έλληνες αργυροί Ολυμπιονίκες
Κατηγορία:Υδατοσφαιριστές στους Θερινούς Ολυμπιακούς Αγώνες 2020
Κατηγορία:Αργυροί ολυμπιονίκες της υδατοσφαίρισης
Κατηγορία:Ολυμπιονίκες υδατοσφαίρισης (Θερινοί Αγώνες 2020)
Κατηγορία:Ολυμπιονίκες υδατοσφαίρισης (Ελλάδα)
Κατηγορία:Υδατοσφαιριστές Εθνικής Ελλάδας